DA Den Europæiske Unions Tidende L 234/19

KOMMISSIONENS GENNEMFØRELSESAFGØRELSE (EU) 2015/1500

af 7. september 2015

om visse beskyttelsesforanstaltninger over for lumpy skin disease i Grækenland og om ophævelse af gennemførelsesafgørelse (EU) 2015/1423

(meddelt under nummer C(2015) 6221)

(Kun den græske udgave er autentisk)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,

under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (3), særlig artikel 4, stk. 3, og

ud fra følgende betragtninger:

(1) Lumpy skin disease er en virussygdom hos kvæg, der primært overføres af vektorer, og som er kendetegnet ved alvorlige tab og med potentiale for omfattende spredning, bl.a. via flytning af og handel med modtagelige levende dyr og produkter heraf. Sygdommen har ikke betydning for folkesundheden, fordi lumpy skin disease-virus ikke kan overføres til mennesker.

(2) Ved Rådets direktiv 92/119/EØF (4) er der fastsat generelle foranstaltninger til bekæmpelse af visse dyresygdomme, herunder lumpy skin disease. Disse omfatter foranstaltninger, der skal træffes i tilfælde af mistanke om og bekræftelse af lumpy skin disease på en bedrift, foranstaltninger, der skal træffes i spærrezoner, og andre supplerende foranstaltninger til bekæmpelse af sygdommen.

(3) Den 20. august 2015 underrettede de græske myndigheder Kommissionen om to udbrud af lumpy skin disease på kvægbedrifter med ca. 200 kreaturer i Feres-området i den regionale enhed Evros i Grækenland. Disse udbrud udgør den første forekomst af lumpy skin disease i Unionen.

(4) Grækenland traf foranstaltninger inden for rammerne af direktiv 92/119/EØF og oprettede navnlig beskyttelses- og overvågningszoner omkring udbruddene i henhold til nævnte direktivs artikel 10.

(5) Risikoen for, at lumpy skin disease-virusset spredes til andre områder af Grækenland og til andre medlemsstater, navnlig via handel med levende kvæg og reproduktionsmateriale heraf, flytning af visse vildtlevende drøvtyggere og markedsføring af visse produkter fremstillet af kvæg, bør kontrolleres.

(6) For at forhindre spredning til andre dele af Grækenland, til andre medlemsstater og til tredjelande vedtog Kommissionen Kommissionens gennemførelsesafgørelse (EU) 2015/1423 (5), hvori der fastsættes midlertidige beskyttelsesforanstaltninger, og som forbyder flytning og afsendelse af kvæg og sæd heraf samt markedsføring af visse animalske produkter fra den regionale enhed Evros.

(7) Efter modtagelsen af yderligere oplysninger om den epidemiologiske situation i Grækenland er det muligt at supplere disse foranstaltninger med anvendelsen af risikobegrænsende foranstaltninger.

(8) De definitioner, der anvendes med henblik på denne afgørelse, er dem, der er fastsat i den gældende lovgivning og navnlig i artikel 2 i direktiv 92/119/EØF, artikel 2 i Rådets direktiv 64/432/EØF (6) og artikel 2 i direktiv 92/65/EØF (7). Visse særlige termer er imidlertid specifikt skabt og anvendt med henblik på denne afgørelse, og de bør derfor defineres heri.

(9) Det er nødvendigt at definere den del af Grækenlands område, der anses for at være fri for lumpy skin disease og ikke omfattet af restriktionerne i henhold til direktiv 92/119/EØF og nærværende afgørelse. Der bør derfor i et bilag fastsættes en spærrezone under hensyntagen til risikoen for spredning af sygdommen. Den geografiske afgrænsning af denne zone bør baseres på risikoen og på resultatet af sporingen af mulige kontakter til den smittede bedrift, den rolle, vektorer eventuelt spiller, og muligheden for at gennemføre tilstrækkelig kontrol med flytningen af dyr og produkter. En sådan zone bør omfatte enhver beskyttelses- og overvågningszone, der er oprettet i henhold til direktiv 92/119/EØF. På grundlag af oplysninger fra Grækenland bør hele området i den regionale enhed Evros i Grækenland betragtes som en spærrezone.

(10) Det er også nødvendigt at fastsætte visse restriktioner vedrørende afsendelse af dyr af modtagelige arter og reproduktionsmateriale heraf fra denne spærrezone, samt restriktioner for markedsføring af visse produkter af animalsk oprindelse og animalske biprodukter fra en sådan zone.

(11) I tilfælde af et udbrud af lumpy skin disease åbner artikel 19 i direktiv 92/119/EØF mulighed for at anvende vaccination mod denne sygdom. På nuværende tidspunkt er vaccination mod lumpy skin disease forbudt i Grækenland. Grækenland har dog tilkendegivet, at man har til hensigt at foretage nødvaccination mod lumpy skin disease. Risikoen for spredning af sygdommen via vaccinerede dyr og produkter heraf er forskellig fra den risiko, som ikke-vaccinerede dyr indebærer. Derfor bør denne risiko behandles særskilt, og den er derfor ikke omfattet af denne afgørelse.

(12) For så vidt angår risikoen for spredning af lumpy skin disease, indebærer forskellige varer forskellige risikoniveauer. Som anført i en videnskabelig udtalelse fra Den Europæiske Fødevaresikkerhedsautoritet (EFSA) om lumpy skin disease (8) indebærer flytning af levende kvæg, tyresæd og rå huder og skind fra inficeret kvæg en højere risiko med hensyn til eksponering og konsekvenser end andre produkter som f.eks. mælk og mejeriprodukter, behandlede huder og skind eller fersk kød, tilberedt kød og kødprodukter af kvæg, for hvilke der mangler videnskabelige data eller forsøgsdata om deres rolle for overførsel af sygdommen. Derfor skal foranstaltningerne i denne afgørelse være afbalancerede og stå i rimeligt forhold til risiciene.

(13) Flytning af levende kvæg ud af den regionale enhed Evros bør fortsat være forbudt for at forhindre spredning af sygdommen. Ifølge EFSA's videnskabelige udtalelse om lumpy skin disease og Verdensorganisationen for Dyresundhed (OIE) kan vilde dyr, dvs. visse eksotiske vildtlevende drøvtyggere, spille en potentiel rolle for overførsel af sygdommen, især i Afrika, hvor sygdommen er endemisk. Derfor bør en række forebyggende foranstaltninger ligeledes gælde for vildtlevende drøvtyggere. I mangel af mere præcise bestemmelser i EU-lovgivningen bør de relevante internationale standarder for sådanne flytninger som fastsat i OIE's sundhedskodeks for terrestriske dyr (9) anvendes til dette formål.

(14) Da Grækenland har anmodet om at blive fritaget fra forbuddet mod afsendelse af kvæg til direkte slagtning fra bedrifter beliggende i spærrezonen uden for beskyttelses- og overvågningszonerne, og en sådan undtagelse er fastsat i artikel 11.11.5 i OIE's sundhedskodeks for terrestriske dyr, bør afsendelsen af sådanne sendinger tillades på visse betingelser.

(15) Det kan ligeledes ikke udelukkes, at sygdommen kan overføres via sæd og embryoner fra kvæg. Der bør derfor fastsættes visse beskyttelsesforanstaltninger for disse varer. I mangel af EU-standarder bør EFSA's videnskabelige udtalelse om lumpy skin disease og de relevante henstillinger fra OIE's sundhedskodeks for terrestriske dyr anvendes til dette formål.

(16) Ifølge EFSA's videnskabelige udtalelse om lumpy skin disease er overførsel af lumpy skin disease-virus via sæd (naturlig bedækning eller kunstig insemination) blevet eksperimentelt påvist, og lumpy skin disease-virus er blevet isoleret i sæd fra eksperimentelt inficerede tyre. Opsamling og anvendelse af sæd fra kvæg med oprindelse i spærrezonen bør derfor forbydes.

(17) I overensstemmelse med artikel 4.7.14 i OIE's sundhedskodeks for terrestriske dyr indgår lumpy skin disease, i overensstemmelse med håndbogen fra International Embryo Transfer Society, i kategori 4, der indeholder sygdomme eller patogener, for hvilke undersøgelser, der er gennemført, eller som er i gang med at blive gennemført, indikerer, at det endnu ikke er muligt at drage nogen konklusioner med hensyn til risikoniveauet for overførsel, eller at risikoen for overførsel via embryonoverførsel kan være ikke ubetydelig, selv når embryonerne håndteres korrekt mellem opsamling og overførsel i overensstemmelse med håndbogen. Opsamling og anvendelse af embryoner fra kvæg med oprindelse i spærrezonen bør derfor forbydes.

(18) Der er ingen videnskabelige data eller forsøgsdata, der tyder på, at virusset kan overføres til modtagelige dyr via fersk kød, tilberedt kød eller kødprodukter. Selv om EFSA's videnskabelige udtalelse om lumpy skin disease indikerer, at virusset kan overleve i kød i et ikke-angivet tidsrum, skulle det eksisterende EU-forbud mod fodring af drøvtyggere med proteiner fra drøvtyggere udelukke muligheden for en ikke-sandsynlig oral overførsel af eventuelle virus. For at undgå enhver risiko for spredning af sygdommen bør markedsføring af fersk kød, tilberedt kød og kødprodukter af kvæg med oprindelse i den regionale enhed Evros kun tillades, hvis det ferske kød er fremstillet af kvæg holdt på sygdomsfrie bedrifter i spærrezonen uden for de oprettede beskyttelses- og overvågningszoner. Dette kød må kun afsættes inden for Grækenlands område.

(19) Endvidere kan afsendelsen af sendinger af fersk kød, tilberedt kød og kødprodukter fremstillet af sådant fersk kød hidrørende fra dyr, der holdes uden for spærrezonen, og forarbejdet på virksomheder beliggende i spærrezonen uden for beskyttelses- og overvågningszonerne tillades på visse betingelser.

(20) Colostrum, mælk og mejeriprodukter, der anvendes som dyrefoder, kan spille en afgørende rolle for spredning af sygdommen, navnlig hvis colostrummen, mælken og mejeriprodukterne ikke er blevet tilstrækkeligt varmebehandlet eller syrnet for at inaktivere virusset.

(21) Grækenland har anmodet om fritagelse fra forbuddet mod afsendelse af pasteuriseret mælk og mejeriprodukter til konsum fra virksomheder beliggende i spærrezonen uden for beskyttelses- og overvågningszonerne; da der i EFSA's videnskabelige udtalelse om de dyresundhedsmæssige risici ved at fodre dyr med brugsklare mejeriprodukter uden yderligere behandling (10) mere præcist fastsættes nogle metoder, som kan mindske risikoen for spredning af lumpy skin disease via mælk og mejeriprodukter, kan afsendelse af sendinger af mælk og mejeriprodukter til konsum tillades på visse betingelser.

(22) Ved Kommissionens forordning (EU) nr. 142/2011 (11) er der fastsat gennemførelsesbestemmelser til Europa-Parlamentets og Rådets forordning (EF) nr. 1069/2009 (12), herunder krav til sikker behandling af animalske biprodukter og afledte produkter. For at forebygge spredning af lumpy skin disease bør markedsføring af uforarbejdede animalske biprodukter forbydes. En henvisning til forarbejdede animalske biprodukter i denne afgørelse bør læses som en henvisning til de dyresundhedsmæssige normer fastsat i forordning (EU) nr. 142/2011.

(23) Foranstaltningerne i denne afgørelse bør erstatte de midlertidige beskyttelsesforanstaltninger mod lumpy skin disease i Grækenland, der er fastsat i gennemførelsesafgørelse (EU) 2015/1423. Nævnte afgørelse bør derfor ophæves.

(24) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1

Genstand og anvendelsesområde

1. I denne afgørelse fastsættes der visse beskyttende dyresundhedsmæssige bekæmpelsesforanstaltninger i forbindelse med den bekræftede forekomst af lumpy skin disease i Grækenland.

2. I tilfælde af uoverensstemmelse går bestemmelserne i denne afgørelse forud for de foranstaltninger, som Grækenland har vedtaget inden for rammerne af direktiv 92/119/EØF.

3. Undtagelserne i artikel 4, 5, 6 og 7 gælder ikke for kvæg, der er vaccineret mod lumpy skin disease, og produkter heraf.

Artikel 2

Definitioner

I denne afgørelse forstås ved:

a) »kvæg«: hovdyr af arterne Bos taurus, Bos indicus, Bison bison og Bubalus bubalis

b) »spærrezone«: den del af en medlemsstats område, der er opført i bilaget til denne afgørelse, og som omfatter det område, hvor forekomst af lumpy skin disease er bekræftet, og de beskyttelses- og overvågningszoner, der er oprettet i henhold til artikel 10 direktiv 92/119/EØF.

Artikel 3

Forbud mod flytning og afsendelse af visse dyr samt af sæd og embryoner heraf og mod markedsføring af visse produkter af animalsk oprindelse og animalske biprodukter

1. Grækenland forbyder afsendelse af følgende varer fra spærrezonen til andre dele af Grækenland, til andre medlemsstater og til tredjelande:

a) levende kvæg og vildtlevende drøvtyggere i fangenskab

b) sæd, æg og embryoner fra kvæg.

2. Grækenland forbyder markedsføring uden for spærrezonen af følgende varer, der er fremstillet af kvæg og vildtlevende drøvtyggere, der holdes eller nedlægges i spærrezonen:

a) fersk kød og tilberedt kød og kødprodukter fremstillet af sådant fersk kød

b) colostrum, mælk og mejeriprodukter fra kvæg

c) friske huder og skind fra kvæg og vildtlevende drøvtyggere, bortset fra dem, der er omhandlet i litra d)

d) uforarbejdede animalske biprodukter fra kvæg og vildtlevende drøvtyggere, medmindre de under officielt tilsyn af den kompetente myndighed er bestemt og kanaliseret til bortskaffelse eller forarbejdning i et godkendt anlæg i henhold til forordning (EF) nr. 1069/2009 inden for Grækenlands område.

Artikel 4

Undtagelse fra forbuddet mod afsendelse af levende kvæg og vildtlevende drøvtyggere i fangenskab til direkte slagtning og afsendelse af fersk kød, tilberedt kød og kødprodukter fremstillet af sådanne dyr

1. Uanset forbuddet i artikel 3, stk. 1, litra a), kan den kompetente myndighed tillade afsendelse af kvæg og vildtlevende drøvtyggere i fangenskab fra bedrifter i spærrezonen uden for beskyttelses- og overvågningszonerne til et slagteri beliggende i andre dele af Grækenland, forudsat at:

a) dyrene siden fødslen eller i de sidste 28 dage har opholdt sig på en bedrift, hvor der i den pågældende periode ikke er foretaget officiel indberetning af noget tilfælde af lumpy skin disease

b) dyrene er blevet klinisk undersøgt ved pålæsning og ikke viste nogen kliniske symptomer på lumpy skin disease

c) dyrene med henblik på omgående slagtning transporteres direkte uden standsninger eller aflæsninger til slagteriet

d) slagteriet er udpeget af den kompetente myndighed til slagtning af disse dyr

e) den kompetente myndighed, der er ansvarlig for slagteriet, er blevet underrettet af den kompetente myndighed på afsendelsesstedet om, at kvæget vil blive sendt til slagteriet, og underretter den kompetente myndighed på afsendelsesstedet om deres ankomst

f) dyrene ved ankomsten til slagteriet holdes og slagtes adskilt fra andre dyr inden for mindre end 36 timer.

2. Enhver afsendelse af kvæg og vildtlevende drøvtyggere i fangenskab, jf. stk. 1 må kun finde sted, hvis følgende betingelser er opfyldt:

a) Transportmidlet er blevet korrekt rengjort og desinficeret før og efter pålæsning af sådanne dyr i henhold til artikel 9.

b) Før og under transporten skal dyrene være beskyttet mod angreb fra vektorinsekter.

3. Den kompetente myndighed sikrer, at fersk kød, tilberedt kød og kødprodukter fremstillet af disse dyr markedsføres i overensstemmelse med de krav, der er fastsat i henholdsvis artikel 5 og 6.

Artikel 5

Undtagelse fra forbuddet mod markedsføring af fersk kød og tilberedt kød af kvæg og vildtlevende drøvtyggere

1. Uanset forbuddet i artikel 3, stk. 2, litra a), kan den kompetente myndighed tillade markedsføring af sendinger af fersk kød, bortset fra spiselige slagtebiprodukter og friske huder og skind, fremstillet af kvæg og vildtlevende drøvtyggere fra spærrezonen uden for beskyttelses- og overvågningszonerne og tilberedt kød heraf, forudsat at det ferske kød og det tilberedte kød stammer fra dyr:

a) der har været holdt på bedrifter i spærrezonen, der ikke var omfattet af restriktioner i overensstemmelse med direktiv 92/119/EØF, eller

b) der er blevet slagtet inden den 21. august 2015.

Den kompetente myndighed sikrer, at sendinger som omhandlet i dette stykke ikke afsendes til andre medlemsstater eller tredjelande.

2. Den kompetente myndighed tillader kun afsendelse til andre medlemsstater af sendinger af fersk kød og tilberedt kød fremstillet af sådant fersk kød af kvæg, der har været holdt og er blevet slagtet uden for spærrezonen, såfremt sendingerne ledsages af et officielt certifikat med følgende erklæring:

»Fersk kød eller tilberedt kød, der er i overensstemmelse med Kommissionens gennemførelsesafgørelse (EU) 2015/1500 [C(2015) 6221] af 7. september 2015 om visse beskyttelsesforanstaltninger over for lumpy skin disease i Grækenland«.

Artikel 6

Undtagelse fra forbuddet mod markedsføring af kødprodukter, der består af eller indeholder kød af kvæg og vildtlevende drøvtyggere

1. Uanset forbuddet i artikel 3, stk. 2, litra a), kan den kompetente myndighed tillade markedsføring af sendinger af kødprodukter fremstillet af fersk kød af kvæg og vildtlevende drøvtyggere fra spærrezonen uden for beskyttelses- og overvågningszonerne, forudsat at det ferske kød stammer fra dyr:

a) der har været holdt på bedrifter i spærrezonen, der ikke var omfattet af restriktioner i overensstemmelse med direktiv 92/119/EØF, eller

b) der er blevet slagtet inden den 21. august 2015, eller

c) der har været holdt og er blevet slagtet uden for spærrezonen.

2. Den kompetente myndighed tillader markedsføring af kødprodukter som omhandlet i stk. 1, som overholder betingelserne i litra a) eller b) i nævnte stykke, udelukkende på Grækenlands område, forudsat at kødprodukterne har været underkastet en ikke-specifik behandling, der sikrer, at kødprodukternes snitflade ikke længere har fersk køds karakteristika.

Den kompetente myndighed sikrer, at sendinger som omhandlet i dette stykke ikke afsendes til andre medlemsstater eller tredjelande.

3. Den kompetente myndighed tillader kun afsendelse af sendinger som omhandlet i stk. 1, litra a) og b), til andre medlemsstater, forudsat at kødprodukterne har undergået en særlig behandling i en hermetisk lukket beholder til en Fo-værdi på mindst tre og ledsages af et officielt certifikat med følgende erklæring:

»Kødprodukter, der er i overensstemmelse med Kommissionens gennemførelsesafgørelse (EU) 2015/1500 [C(2015) 6221] af 7. september 2015 om visse beskyttelsesforanstaltninger over for lumpy skin disease i Grækenland«.

4. Den kompetente myndighed tillader kun afsendelse til andre medlemsstater af sendinger af kødprodukter som omhandlet i stk. 1, litra c), forudsat at kødprodukterne har undergået en ikke-specifik behandling, der sikrer, at kødprodukternes snitflade ikke længere har fersk køds karakteristika, og ledsages af et officielt certifikat med følgende erklæring:

»Kødprodukter, der er i overensstemmelse med Kommissionens gennemførelsesafgørelse (EU) 2015/1500 [C(2015) 6221] af 7. september 2015] om visse beskyttelsesforanstaltninger over for lumpy skin disease i Grækenland«.

Artikel 7

Undtagelse fra forbuddet mod afsendelse og markedsføring af mælk og mejeriprodukter

1. Uanset forbuddet i artikel 3, stk. 2, litra b), kan den kompetente myndighed tillade markedsføring af mælk til konsum fra kvæg i spærrezonen uden for beskyttelses- og overvågningszonerne og mejeriprodukter fremstillet heraf, forudsat at mælken og mejeriprodukterne har undergået en behandling, der er beskrevet i del A, punkt 1.1-1.5, i bilag IX til direktiv 2003/85/EF (13).

2. Den kompetente myndighed tillader kun afsendelse til andre medlemsstater af sendinger af mælk og mejeriprodukter som omhandlet i stk. 1, såfremt sendingerne ledsages af et officielt certifikat med følgende erklæring:

»Mælk eller mejeriprodukter, der er i overensstemmelse med Kommissionens gennemførelsesafgørelse (EU) 2015/1500 [C(2015) 6221] af 7. september 2015 om visse beskyttelsesforanstaltninger over for lumpy skin disease i Grækenland«.

Artikel 8

Særligt sundhedsmærke for fersk kød, tilberedt kød og kødprodukter som omhandlet i artikel 5, stk.1, og artikel 6, stk. 2

Grækenland sikrer, at fersk kød, tilberedt kød og kødprodukter som omhandlet i artikel 5, stk. 1, og artikel 6, stk. 2, forsynes med et særligt sundhedsmærke eller identifikationsmærke, der ikke er ovalt, og som ikke kan forveksles med:

a) sundhedsmærket for fersk kød som fastsat i afsnit I, kapitel III, i bilag I til Europa-Parlamentets og Rådets forordning (EF) nr. 854/2004 (14)

b) identifikationsmærket for tilberedt kød og kødprodukter bestående af eller indeholdende kød af kvæg som fastsat i afsnit I i bilag II til Europa-Parlamentets og Rådets forordning (EF) nr. 853/2004 (15).

Artikel 9

Krav vedrørende transportkøretøjer, rengøring og desinficering

1. Den kompetente myndighed sikrer, at transportøren eller føreren af ethvert køretøj, som har været i kontakt med modtagelige arter i spærrezonen, og som agter at forlade denne zone, fremlægger bevis for, at køretøjet siden den sidste kontakt med dyrene er blevet rengjort og desinficeret på en måde, der inaktiverer lumpy skin disease-virus.

2. Den kompetente myndighed bør fastlægge, hvilke oplysninger der skal indgives af transportøren/føreren af dyretransportkøretøjet, for at godtgøre, at den krævede desinficering har fundet sted.

Artikel 10

Krav vedrørende underretning

Grækenland skal underrette Kommissionen og de øvrige medlemsstater i Den Stående Komité for Planter, Dyr, Fødevarer og foder om resultaterne af den overvågning af lumpy skin disease, der er gennemført i spærrezonen.

Artikel 11

Ophævelse

Kommissionens gennemførelsesafgørelse (EU) 2015/1423 ophæves.

Artikel 12

Anvendelse

Denne afgørelse anvendes indtil den 30. oktober 2015.

Artikel 13

Adressater

Denne afgørelse er rettet til Den Hellenske Republik.

Udfærdiget i Bruxelles, den 7. september 2015. På Kommissionens vegne Vytenis ANDRIUKAITIS Medlem af Kommissionen

(1) EFT L 395 af 30.12.1989, s. 13.

(2) EFT L 224 af 18.8.1990, s. 29.

(3) EFT L 18 af 23.1.2003, s. 11.

(4) Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (EFT L 62 af 15.3.1993, s. 69).

(5) Kommissionens gennemførelsesafgørelse (EU) 2015/1423 af 21. august 2015 om visse midlertidige beskyttelsesforanstaltninger over for lumpy skin disease i Grækenland (EUT L 222 af 25.8.2015, s. 7).

(6) Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (EFT 121 af 29.7.1964, s. 1977/64).

(7) Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (EFT L 268 af 14.9.1992, s. 54).

(8) EFSA Journal 2015;13(1):3986 [73 s.].

(9) 24. udgave, 2015.

(10) EFSA Journal (2006) 347, s. 1.

(11) Kommissionens forordning (EU) nr. 142/2011 af 25. februar 2011 om gennemførelse af Europa-Parlamentets og Rådets forordning (EF) nr. 1069/2009 om sundhedsbestemmelser for animalske biprodukter og afledte produkter, som ikke er bestemt til konsum, og om gennemførelse af Rådets direktiv 97/78/EF for så vidt angår visse prøver og genstande, der er fritaget for veterinærkontrol ved grænsen som omhandlet i samme direktiv (EUT L 54 af 26.2.2011, s. 1).

(12) Europa-Parlamentets og Rådets forordning (EF) nr. 1069/2009 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (forordningen om animalske biprodukter) (EUT L 300 af 14.11.2009, s. 1).

(13) Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (EUT L 306 af 22.11.2003, s. 1).

(14) Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (EUT L 139 af 30.4.2004, s. 206).

(15) Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (EUT L 139 af 30.4.2004, s. 55).